Skuespillerne så i dag første afsnit af den nye sæson af Norskov. Det skete under et pressemøde i København i dag. For Anne Sofie Espersen var det en helt særlig følelse. - Hjertet banker måske med lidt mere klangbund, når man kommer fra Vendsyssel og skal fortælle en historie deroppe fra, fordi det ligesom er sådan et traume, alle vendelboer slæber rundt på. Vi er både enormt stolte af at komme deroppe fra, men vi er også ret oversete og en lille smule afskåret. Det har jo været sådan et mærkeligt skisma at få lov til at fortælle en historie med rigtige mennesker og vise det til hele Danmark. Åh det gør mig glad, siger Anne Sofie Espersen, der i Norskov har rollen som Jackie Noack. Hun glæder sig til, anden sæson løber over skærmen fra den 26. oktober. Særligt glæder hun sig til at vide endnu flere sider af Jackie Noack, Norskovs ukronede dronning. - Det er rørende, fordi det er noget, der virkelig har boet i os i lang tid. Vi har grædt og kæmpet for Norskov, da den er noget helt særligt, siger Anne Sofie Espersen. Unge Oliver spilles igen af frederikshavneren Mathias Käki Jørgensen. - Jeg var virkelig sur og træt af det hele, da det først blev meldt ud, at der ikke kom en sæson 2, siger han. Han er derfor ovenud glad for, at han igen kan spille Oliver. - Jeg synes, at der var mange ting, jeg ikke fik foldet ud og fuldendt af karakteren Oliver i sæson 1. Derfor er det fedt at komme tilbage, siger han. Der er meget mere om Norskov Sæson 2 i TV2 Nords program Nordliv mandag klokken 19.50. Premiere på Norskov sæson 2 er torsdag den 26. oktober klokken 20 på TV 2 og TV 2 Play.

Opsummering:
For skuespillerne i Norskov er serien meget mere end blot en rolle.